На основу члана 37. став 1. тачка 24) Статута Града Ниша ("Службени лист Града Ниша", број 88/08, 143/16 и 18/2019 ),

Скупштина Града Ниша на седници одржаној \_\_\_\_\_\_\_\_\_\_\_ 2022. године донела је

**Р Е Ш Е Њ Е**

I **УСВАЈА СЕ** Извештај о раду са финансијским пословањем за 2021. годину Народне библиотеке „Стеван Сремац“ Ниш, број 01-300/22 од 11.03.2022.године, који је Одлуком број 01-302/22 од 11.03.2022.године усвојио Управни одбор Установе.

II Решење доставити Народној библиотеци „Стеван Сремац“ Ниш, Градскoj управи за друштвене делатности и Градскoj управи за финансије.

Број:

У Нишу,

**СКУПШТИНА ГРАДА НИША**

Председник

др Бобан Џунић

***О б р а з л о ж е њ е***

Члан 37. став 1. тачка 24). Статута Града Ниша прописује да Скупштина Града Ниша разматра и усваја годишње извештаје о раду установа и других јавних служби чији је оснивач.

Управни одбор Народне библиотеке „Стеван Сремац“ Ниш, на седници 11.03.2022. године, Одлуком број 01-302/22, усвојио је Извештај о раду са финансијским пословањем за 2021. годину Народне библиотеке „Стеван Сремац“ Ниш и доставио га Градској управи за друштвене делатности на даље поступање.

Народна библиотека „Стеван Сремац“ Ниш је и у 2021. години систематски радила на развоју и унапређивању библиотечко-информационе делатности. Дигитализација библиотечко-информационе грађе и богађење дигиталне библиотеке, у складу са законским одредбама, био је један од приоитетних задатака Библиотеке. У дигиталној библиотеци смештено је 1.888.712 дигиталних копија размештених у 6.489 фолдера.

Библиотека је и у 2021. години наставила са реализацијом редовне активности „Банкомат књига“, разних манифестација. Народна библиотека је широј јавности представила следећа дела: У оквиру Међународне књижевне колоније „Сићево 2021“, представљена је збирка есеја „Значење џокера“ Представљена је књига „ Управљање људским ресурсима“, „Ружа под ледом“- књига која чува од заборава аутентичан народни живот, фолклор и језик Срба с подручја Глине, Роман „ Младић са периферије“, Збирка прича на дијалекту „Блага реч“.

У оквиру Руског кутка организоване су радионице за децу, са циљем упознавања са руским језиком и буђењем интересовања, како за језик, тако и за читање и књигу. У оквиру Кинеског кутка изостале су организоване активности због неповљне епидемиолошке ситуације. Активности су се спроводиле само у онлајн простору. Организовани су бесплатни курсеви кинеског језика.

Одржан је акредитовани стручни семинар на тему „Иновације у библиотекарству - какву библиотеку желимо“. Аутор теме и предавач је била Беба Станковић, библиотекар саветник из Народне библиотеке Србије. Одељење за матичну делатност учествовало је у организацији семинара којем су присуствовала 43 библиотечка радника Народне библиотеке „Стеван Сремац“.

У 2021. години укупно је набављено 4.027 монографских публикација. Куповином је набављенa 46 публикација, а поклоном 3.564 монографске публикације. Поклоном Министарства културе и информисања РС, фондови су обогаћени са 1.972 књига, а 1.594 књиге су поклон разних дародаваца.

Имајући у виду да је Извештај о раду са финансијским пословањем за 2021. годину Народне библиотеке „Стеван Сремац“ Ниш сачињен у складу са законом и прописима Града, као и циљевима садржаним у оснивачком акту, Градска управа за друштвене делатности израдила је нацрт Решења као у диспозитиву.

вршилац дужности начелника

Градске управе за друштвене делатности

Миљан Ћирковић